和李校書新題樂府十二首 陰山道
作者：元稹
朝代：唐

paragraphs: 年年買馬陰山道，馬死陰山帛空耗。
元和天子念女工，內出金銀代酬犒。
臣有一言昧死進，死生甘分荅恩燾。
費財爲馬不獨生，耗帛傷工有他盜。
臣聞平時七十萬匹馬，關中不省聞嘶噪。
四十八監選龍媒，時貢天庭付良造。
如今坰野十無一，盡在飛龍相踐暴。
萬束芻茭供旦暮，千鍾菽粟長牽漕。
屯軍郡國百餘鎮，縑緗歲奉春冬勞。
稅戶逋逃例攤配，官司折納仍貪冒。
挑紋變䌰力倍費，棄舊從新人所好。
越縠繚綾織一端，十匹素縑功未到。
豪家富賈踰常制，令族清班無雅操。
從騎愛奴絲布衫，臂鷹小兒雲錦韜。
羣臣利己要差僭，天子深衷空憫悼。
綽立花塼鵷鳳行，雨露恩波幾時報。